РЕГЛАМЕНТ (ЕО) № 932/2007 НА КОМИСИЯТА
от 3 август 2007 година
за изменение на Регламент (ЕО) № 2375/2002 по отношение на подквота II за мека пшеница, внасяна от Канада
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 12, параграф 1 от него,
като има предвид, че:
(1)
Споразумението между Европейската общност и правителството на Канада във връзка с приключването на преговорите по член XXIV:6 от ГАТТ (2), одобрено с Решение 2007/444/ЕО на Съвета (3), предвижда тарифната квота за мека пшеница за Канада да се увеличи с 853 тона. Подквота II за мека пшеница, внасяна от Канада, която е предвидена в Регламент (ЕО) № 2375/2002 на Комисията от 27 декември 2002 г. относно откриване и управление на тарифни квоти за мека пшеница с качество, различно от високо качество, с произход от трети страни и за дерогиране от Регламент (ЕИО) № 1766/92 на Съвета (4), следва да бъде увеличена с 853 тона.
(2)
Издаването на лицензии за количествата, за които са подадени заявления след 13,00 ч. брюкселско време на 16 април 2007 г. и които са обхванати от посочената в Регламент (ЕО) № 2375/2002 подквота II, бе прекратено с Регламент (ЕО) № 421/2007 на Комисията от 18 април 2007 г. за определяне на коефициент на отпускане за заявленията за лицензии за внос, подадени от 13,00 ч. брюкселско време на 9 април 2007 г. до 13,00 ч. брюкселско време на 16 април 2007 г., по силата на подквота II в рамките на тарифната квота на Общността, открита с Регламент (ЕО) № 2375/2002 за меката пшеница с качество, различно от високото (5). С оглед на увеличаването с 853 тона на тарифната квота за мека пшеница за Канада е целесъобразно да бъде отменено прекратяването при влизане в сила на настоящия регламент.
(3)
Следователно Регламент (ЕО) № 2375/2002 и Регламент (ЕО) № 421/2007 следва да бъдат съответно изменени.
(4)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2375/2002 се изменя, както следва:
1)
В член 2 параграф 1 се заменя със следния текст:
„1. Въвежда се тарифна квота от 2 989 240 тона мека пшеница, попадаща под код по КН 1001 90 99, с качество, различно от високо качество.“
2)
В член 3, параграф 1 второто тире се заменя със следното:
„-
подквота II (пореден номер 09.4124): 38 853 тона за Канада,“.
Член 2
Член 1, параграф 2 от Регламент (ЕО) № 421/2007 се заличава.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 август 2007 година.